Sant Roc fa viure a Burjassot el seu dia gran de festes
2025-07-24

El 16 d’agost ha arribat i, amb ell, Burjassot s’engalanarà, encara més si cap, per a viure un dia dedicat al seu Patró, Sant Roc i a les seues festes d’agost. Un dia en què no faltarà la tradició, la música i la veneració al Sant.

El dia començarà a les 08.00 hores amb la despertà de la Clavaria de Sant Roc 2024 que, eixint des de l’Església de Sant Miquel arribarà fins a l’Ermita dels patrons de Burjassot on, a les 09.00 hores donarà inici la tradicional missa que l’Associació “Amics de Sant Roc” oferix en honor al sant. Una vegada finalitzada hi haurà orxata i fartons per a tots els presents.

Esta emotiva celebració donarà pas, a les 11.30 hores a la concentració dels Clavaris de Sant Roc 2024 en la Plaça de l’Ajuntament per a dirigir-se junts cap a la Parròquia de Sant Miquel. Allí, a les 12.00 hores començarà la Missa Major en honor al patró.

Aproximadament, a les 14.15 hores serà el moment de la pólvora amb una gran mascletà, al Carrer Pintor Goya, que vindrà precedida d’una traca “correguda” que s’encendrà des de l’Ajuntament sobre les 14.00 hores. A càrrec de la pirotècnia Mediterrània.

Després d’un poc de descans, i ja en horari de vesprada, sobre les 19.30 hores, la Clavaria de Sant Roc tornarà a concentrar-se en la Plaça de l’Ajuntament per a dirigir-se a Sant Miquel punt d’inici, a les 20.00 hores de la processó en honor al Sant, que discorrerà pel seu itinerari habitual i comptarà amb l’acompanyament de l’Agrupació Musical Los Silos.

A les 23.30 h s’iniciarà, des de la Parròquia de Sant Miquel, la pujà de Sant Roc, Festa d’Interés Turístic Local de la Comunitat Valenciana que enguany complix el desé aniversari de la seua declaració. Farà parada en la Plaça de l’Ajuntament, on se celebrarà la rodà al sant per a, una vegada finalitzada, continuar, fins a l’Ermita. Este acte compta amb la col·laboració de la Penya El Coet.

A la 1 de la matinada es posarà el punt i final a les festes del 2024 amb un castell de focs artificials que tindrà lloc en l’aparcament de Les Palmeres i que està patrocinat per la Regidoria de Festes.